Hjá bruggverksmiðjunni Miði í Stykkishólmi var í vetur tappað á 25 þúsund flöskur af Þorrabjór sem fór á markað á Bóndadaginn . Að sögn Gissurs Tryggvasonar framkvæmdastjóra hafa viðtökur við Þorrabjórnum verið mjög góðar og er hann nú uppseldur hjá þeim , en eitthvað er þó enn til í vínbúðum . Í síðari hluta marsmánaðar fer ný heilsárstegund af bjór á markað frá fyrirtækinu . “ Þetta verður svona millidökkur sælkerabjór . Þá verðum við komin með þrjár heilsárstegundir á markað , þ.e. Jökul , Skriðjökul og þennan nýja sem enn hefur ekki fengið nafn . Þar að auki erum við að framleiða sérflokkabjór um jól , þorra og páska , ” segir Gissur . Hjá Miði eru fjórir starfsmenn en fimm þegar unnið er við átöppun . Mjöður er ársgamalt fyrirtæki og segist Gissur vera þokkalega bjartsýnn á reksturinn . Auðvitað séu alltaf einhverjir byrjunarörðugleikar meðan fólk er að feta sig áfram . “ En það þýðir ekkert annað en vera bjartsýnn , ” sagði framkvæmdastjórinn að endingu .